Ոմանք կարող են ասել, որ դուք ունեք ավելի կարեւոր առաջնահերթություններ, քան հոմոֆոբիայի դեմ պայքարելը, ներառյալ ազգային անվտանգությունը, կոռուպցիան, տնտեսությունը, գործազրկությունը, աշխատատեղերի բացակայությունը եւ արտագաղթը: Հայերն անհամբեր սպասում են Ձեր՝ «ժողովրդական կառավարության» և ձեր առաջիկա օրակարգի ներկայացմանը, սակայն ԼԳԲՏ համայնքը չի կիսում նրանց լավատեսությունը: Բայց ինչու՞ ոչ: Ես այս նամակը գրում եմ ոչ միայն որպես միասեռական, ով մտահոգված է ԼԳԲՏ համայնքի այլ հայերի համար, այլ նաեւ որպես հայ-ամերիկացի եւ իմ սերն առ Մայր Հայաստան հավասարաչափ է թե ԼԳԲՏ հայերի և թե ողջ հայության համար: Հայաստանի եւ նրա ժողովրդի ճակատագրի վրա էական ազդեցություն կարող է ունենալ ԼԳԲՏ համայնքի ապագան: Հայաստանի ազգային անվտանգությունն ու տնտեսությունը կվտանգվեն, եթե ավելի շատ մարդիկ արտագաղթեն այլ վայրեր: Մարդկանց հավատը արդարադատության համակարգի նկատմամբ կխաթարվի, եթե մարդիկ տեսնեն, որ իրենց ընտանիքի անդամների հանդեպ ատելության հանցագործությունները անտեսվում են եւ անպատիժ են մնացել: Երկրի զարգացումն ու առաջընթացը կդանդաղեն, եթե տաղանդավոր, նորարար եւ կրթված քաղաքացիներից ոմանք շարունակեն տեղափոխվել Արեւմտյան Եվրոպա կամ Միացյալ Նահանգներ: ԼԳԲՏ համայնքի զբոսաշրջիկները, որոնք աշխարհի ամենացանկալի ճանապարհորդներից են, հեռու կմնան Հայաստանից՝ վախենալով սեփական անվտանգության համար: Դա կարող է հանգեցնել տարեկան հարյուր միլիոնավոր դոլարների եկամտի կորուստների: Հայաստանի դիրքերը միջազգային հանրության մեջ, հատկապես զարգացած աշխարհում, կխարխլվեն, իսկ հեղինակությունը կընկնի, եթե մարդու իրավունքների խախտումները, ինչպես օրինակ, հակա-ԼԳԲՏ-ական դրսևորումները շարունակվեն: Միջազգային հեղինակավոր հետազոտությունների եւ ուսումնասիրությունների արդյունքում Հայաստանը կշարունակեն դասել առավել հակա-ԼԳԲՏ-ական դրսևորումներ ունեցող երկրների շարքում՝ նույնիսկ իր հարևան երկրների նկատմամբ: Հայաստանի թշնամի հարեւաններից ոմանք, որոնց մարդու իրավունքների վիճակը շատ ավելի լավ չէ, կօգտագործեն դա որպես զենք, վարկաբեկելու եւ Հայաստանը բացասական լույսի ներքո ներկայացնելու համար: Ողջ աշխարհը շունչը պահած հետևում էր Հայաստանում Սպիտակ հեղափոխության իրականացմանը եւ թե ինչպես է ազգը գործել ոչ բռնությամբ, դիմակայել ճնշող ռեժիմին եւ պահանջել փոփոխություններ: Հայաստանն ընկալվեց որպես խաղաղ հեղափոխության օրինակ: Սակայն համասեռականների նկատմամբ վերջին իրադարձությունները ստվերեցին այդ ամենը և բացասական ազդեցություն ունեցան Հայաստանի համար: